ಬಾಗೇಪಲ್ಲಿ ಕಮ್ಯೂನಿಸ್ಟ್ ರ ಮೇಲಿನ ಪೋಲೀಸ್ ಗೋಲಿಬಾರ್ ಗೆ 40 ವರ್ಷ ಬಾಗೇಪಲ್ಲಿ ತಾಲ್ಲೂಕು ಕೇವಲ 45 ಭೂ ಮಾಲೀಕ ಕುಟುಂಬಗಳ ಅಧಿಪತ್ಯದಲ್ಲಿ ಇದ್ದಂತಹ ತಾಲ್ಲೂಕು. ಇಡೀ ತಾಲ್ಲೂಕಿನ ಭೂಮಿಯ ಶೇಕಡ 80 ಭಾಗ ಈ ಕುಟುಂಬಗಳ ವಶದಲ್ಲಿತ್ತು. ದಲಿತರು, ಮಹಿಳೆಯರು, ಹಿಂದುಳಿದ ವರ್ಗಗಳ ಜನರ ಬದುಕು ಅತ್ಯಂತ ಕಷ್ಟಕರವಾಗಿತ್ತು. ಭೂಮಾಲಿಕರ ಸರ್ವಾಧಿಕಾರವೇ ಇಲ್ಲಿ ಎಲ್ಲವೂ ಆಗಿತ್ತು. ಸ್ವಾತಂತ್ರ್ಯ ನಂತರದ ಪ್ರಥಮ ಸಾರ್ವತ್ರಿಕ ಚುನಾವಣೆಗಳಲ್ಲಿ ಬಾಗೇಪಲ್ಲಿ ವಿಧಾನಸಭಾ ಕ್ಷೇತ್ರದಿಂದ ಇದೇ ಭೂಮಾಲಿಕರ ಮುಖಂಡನೇ ಸ್ವತಂತ್ರ ಅಭ್ಯರ್ಥಿಯಾಗಿ ಸ್ಪರ್ಧಿಸಿ ಗೆಲುವು ಸಾಧಿಸಿದ್ದರು. ಕಾಂಗ್ರೆಸ್ ಪಕ್ಷ ಭೂಮಾಲಿಕರ ಪರವಾಗಿ ಬದಲಾಯಿತು. ಪರ್ಯಾಯ ಯಾವುದೇ ರಾಜಕೀಯ ಪಕ್ಷಗಳು ಇರಲಿಲ್ಲ ಜನರ ಮೇಲೆ ಭೂಮಾಲಿಕರ ನೇತೃತ್ವದ ಕಾಂಗ್ರೆಸ್ ಪಕ್ಷದ ದೌರ್ಜನ್ಯ ಹೆಚ್ಚಾಗಿತ್ತು. ಇಂತಹ ಸಂದರ್ಭದಲ್ಲಿ ಜನರಿಗೆ ಕಾಣಿದ್ದು ಕೆಂಬಾವುಟ.ಆಗತಾನೆ ಪಕ್ಕ ರಾಜ್ಯದ ತೆಲಂಗಾಣ ಪ್ರದೇಶದಲ್ಲಿ ಕಮ್ಯೂನಿಸ್ಟ್ ಪಕ್ಷದ ನೇತೃತ್ವದಲ್ಲಿ ಹೈದರಾಬಾದ್ ನಿಜಾಮನ ವಿರುದ್ಧ ರೈತರ ಶಸ್ತಾಸ್ತ್ರ ದ ಹೋರಾಟದ ಕಿಚ್ಚು ಈ ಪ್ರದೇಶದ ಜನರ ಮೇಲೆ ಗಾಢವಾದ ಪ್ರಭಾವ ಬೀರಿತ್ತು ಇದರ ಪರಿಣಾಮವಾಗಿ ಮೊದಲಿಗೆ ಪುನ್ನಮಿ ಸಂಘಂ ಹೆಸರಿನಲ್ಲಿ ಕಮ್ಯೂನಿಸ್ಟ್ ರ ಚಟುವಟಿಕೆಗಳು ಗೂಳೂರು ನಲ್ಲಿ ಪ್ರಾರಂಭವಾದವು.ನಂತರದ ದಿನಗಳಲ್ಲಿ ಕೆಂಬಾವುಟದ ನೇತೃತ್ವದಲ್ಲಿ ಹಲವಾರು ಭೂ ಹೋರಾಟಗಳು ನಡೆದಿವೆ.ರಾಷ್ಟ್ರ ಕಮ್ಯೂನಿಸ್ಟ್ ನಾಯಕರಾದ ಕಾಂ. ಎ. ಕೆ. ಗೋಪಾಲನ್, ಪುಚ್ಚಲಪಲ್ಲಿ ಸುಂದರಯ್ಯ, ಇ. ಎಂ. ಎಸ್. ನಂಭೂದರೀಪಾದ್, ತರುಮಲಿ ನಾಗಿರೆಡ್ಡಿ, ಕೊಂಡಪಲ್ಲಿ ಸೀತಾರಾಮಯ್ಯ ಮುಂತಾದ ನಾಯಕರುಗಳು ಈ ಪ್ರದೇಶಕ್ಕೆ ಬಂದು ಇಲ್ಲಿನ ಭೂ ಹೋರಾಟಗಳಿಗೆ ಮಾರ್ಗದರ್ಶನ ನೀಡಿದರು. ಕಮ್ಯೂನಿಸ್ಟ್ ರ ಹೋರಾಟಗಳಿಂದಾಗಿ ಈ ಭಾಗದ ದಲಿತರು, ಬಡವರಿಗೆ ಭೂಮಿ ಸಿಕ್ಕಂತಾಯಿತು. ಕಾಂ. ಎ. ವಿ. ಅಪ್ಪಸ್ವಾಮಿರೆಡ್ಡಿ, ಕಾಂ. ಹೆಚ್. ಎಸ್. ರಾಮರಾವ್,ಕಾಂ.ನಾಗಭೂಷಣಾಚಾರಿ, ಡಿ. ಎನ್. ವೆಂಕಟರೆಡ್ಡಿ, ಎಂ. ಪಿ. ಆದಿನಾರಾಯಣರೆಡ್ಡಿ, ಮುದ್ದಲಪಲ್ಲಿ ವೆಂಕಟರೆಡ್ಡಿ, ಹನೀಫ್, ಡಾ. ನಂಜುಂಡಪ್ಪ,ಮುಂತಾದ ಮುಖಂಡರ ನೇತೃತ್ವದಲ್ಲಿ ಕಮ್ಯೂನಿಸ್ಟ್ ಪಕ್ಷ ಬಡವರ ಪರವಾದ ರಾಜಕೀಯ ಪಕ್ಷವಾಗಿ ಬೆಳೆಯಿತು. 1980 ರ ಆಗಸ್ಟ್ 7 ರಂದು ಸಿಪಿಎಂ, ಸಿಪಿಐ, ಸಿಪಿಎಂಎಲ್ ಪಕ್ಷಗಳು ಜಂಟಿಯಾಗಿ ಕರ್ನಾಟಕ ಸರ್ಕಾರ ನರಗುಂದದಲ್ಲಿ ನಡೆಸಿದ ರೈತರ ಮೇಲಿನ ಗೋಲಿಬಾರ್ ವಿರೋಧಿಸಿ, ತಾಲ್ಲೂಕಿನಲ್ಲಿ ಬರಗಾಲದ ಪರಿಹಾರ ಕ್ರಮಗಳನ್ನು ಕೈಗೊಳ್ಳಲು ಆಗ್ರಹಿಸಿ ಕಾಂ. ಅಪ್ಪಸ್ವಾಮಿರೆಡ್ಡಿ ನೇತೃತ್ವದಲ್ಲಿ ಹೋರಾಟ ನಡೆಯುತ್ತಿರುವಾಗ ಪೋಲೀಸರು ಗೋಲಿಬಾರ್ ನಡೆಸಿದರು ಪೋಲೀಸರ ಬುಲೆಟ್ ಗೆ ಕಾಂ ಆದಿನಾರಾಯಣರೆಡ್ಡಿ, ಕಾಂ. ದದ್ದಿಂಮ್ಮಪ್ಪ ಸಾವನ್ನಪ್ಪಿದರು. ಅಂದಿನಿಂದ ಇಂದಿನವರೆಗೆ ಜನ ಸಿಪಿಎಂ ಪಕ್ಷವನ್ನು ಬೆಳೆಸಿಕೊಂಡು ಬರುತ್ತಿದ್ದಾರೆ . ಸಿಪಿಎಂ ಪಕ್ಷ ತಾಲ್ಲೂಕಿನಲ್ಲಿ ರೈತರ, ಕಾರ್ಮಿಕರ,ಮಹಿಳೆಯರ, ವಿದ್ಯಾರ್ಥಿ, ಯುವಜನರ ಸಮುದಾಯಗಳನ್ನು ಸಂಘಟಸಿ ಹೋರಾಟಗಳನ್ನು ನಡೆಸುತ್ತಿದೆ. ಜನ ವಿರೋಧಿ ಜಾಗತೀಕರಣ ಮತ್ತು ಕೋಮುವಾದ ವಿರುದ್ಧ ನಿರ್ಣಾಯಕ ಹೋರಾಟಗಳನ್ನು ನಡೆಸಿಕೊಂಡು ಬರುತ್ತಿದೆ. ಪಕ್ಷ ಸಂಘಟನಾತ್ಮಕವಾಗಿ ಏರಿಳಿತಗಳನ್ನು ಕಂಡರೂ ರಾಜಕೀಯವಾಗಿ ಜನರೊಂದಿಗೆ ಅವರ ಸಮಸ್ಯೆಗಳನ್ನು ಪರಿಹರಿಸುವ ಸಲುವಾಗಿ ಕೆಲಸವನ್ನು ಮಾಡುತ್ತಿದೆ. ಕಾಂ. ದದ್ದಿಂಮ್ಮಪ್ಪ, ಕಾಂ. ಆದಿನಾರಾಯಣರೆಡ್ಡಿ ಲಾಲ್ ಸಲಾಂ.